b"\n_START_ARTICLE_\nFregatti\n_START_PARAGRAPH_\nFregatti on alustyyppi, joka voi tarkoittaa joko sota-alustyyppi\xc3\xa4 tai purjealustyyppi\xc3\xa4. Fregatin tarkka m\xc3\xa4\xc3\xa4ritelm\xc3\xa4 on vaihdellut eri aikakausina. Sana fregatti tulee V\xc3\xa4limeren alueelta joko italian kielest\xc3\xa4 (ital. fregatta) tai ranskan kielest\xc3\xa4 (ransk. fr\xc3\xa9gate) ja se tarkoitti kaljaasityyppist\xc3\xa4 sotalaivaa, jonka uppouma oli noin 250 tonnia.\n_START_SECTION_\nPurjealus\n_START_PARAGRAPH_\nPurjealuksena fregatti tarkoittaa v\xc3\xa4hint\xc3\xa4\xc3\xa4n kolmimastoista alusta, jossa on raakapurjeet kaikissa mastoissa. Synonyymi fregattitakilaiselle alukselle on t\xc3\xa4ystakiloitu laiva. Kolmimastoisen fregatin mastot ovat nimelt\xc3\xa4\xc3\xa4n keulasta alkaen: keula- eli fokkamasto, isomasto ja kryssi- eli mesaanimasto. Kaksimastoinen molemmat mastot raakapurjeilla varustettu alus on priki. Jokainen n\xc3\xa4ist\xc3\xa4 mastoista on koottu kolmesta, joskus nelj\xc3\xa4st\xc3\xa4 toisiinsa liitetyst\xc3\xa4 kappaleesta. Alinta, aluksen rungolle pystytetty\xc3\xa4 kappaletta sanotaan alamastoksi, sen jatkona olevaa m\xc3\xa4rssytangoksi, sit\xc3\xa4 seuraavaa prammitangoksi ja t\xc3\xa4m\xc3\xa4n jatkona olevaa v\xc3\xa4h\xc3\xa4- eli puuvenprammitangoksi. Jokaiseen mastoon ja tankoon on kiinnitetty yksi tai kaksi raakaa (poikkipuuta), jotka saavat nimens\xc3\xa4 asemansa mukaan._NEWLINE_Tiett\xc3\xa4v\xc3\xa4sti suurin ja samalla ainoa viisimastofregatti oli 133 metri\xc3\xa4 pitk\xc3\xa4 \xe2\x80\x9dPreussen\xe2\x80\x9d, jonka purjepinta-ala oli 5\xc2\xa0560 neli\xc3\xb6metri\xc3\xa4. Se saavutti 15\xe2\x80\x9318,5 solmun nopeuden.\n_START_SECTION_\nSota-alus\n_START_PARAGRAPH_\nFregateiksi aluksia luokiteltiin 1500-luvulta aina 1800-luvulle, jotka tekiv\xc3\xa4t kaikenlaisia laivaston perusteht\xc3\xa4vi\xc3\xa4 kuten tiedustelua ja saattamista. H\xc3\xb6yrykoneiden yleistyess\xc3\xa4 termi j\xc3\xa4i pois k\xc3\xa4yt\xc3\xb6st\xc3\xa4 ja vuosisadan lopulla alustyypin teht\xc3\xa4v\xc3\xa4t siirtyiv\xc3\xa4t risteilij\xc3\xb6ille ja h\xc3\xa4vitt\xc3\xa4jille._NEWLINE_Britannian kuninkaallisen laivaston luokitusj\xc3\xa4rjestelm\xc3\xa4ss\xc3\xa4 fregatit olivat yleens\xc3\xa4 joko viidennen tai kuudennen luokan sotalaivoja, joita k\xc3\xa4ytettiin yleens\xc3\xa4 vihollisen kauppa- ja kaapparialusten tuhoamiseen._NEWLINE_Britannian kuninkaallinen laivasto otti nimityksen 'fregatti' k\xc3\xa4ytt\xc3\xb6\xc3\xb6n uudelleen toisen maailmansodan aikana River-luokassa tarkoittamaan saattueiden sukellusveneentorjunta-alusta, joka oli suurempi kuin korvetti, mutta pienempi kuin h\xc3\xa4vitt\xc3\xa4j\xc3\xa4. Laivasto oli aiemmin k\xc3\xa4ytt\xc3\xa4nyt sukellusveneentorjunta-aluksista nimityst\xc3\xa4 sluuppi._NEWLINE_Aluksissa oli v\xc3\xa4hemm\xc3\xa4n aseistusta kuin h\xc3\xa4vitt\xc3\xa4jiss\xc3\xa4 ja ne olivat hitaampia. Brittil\xc3\xa4inen ASDIC ei toiminut yli 20 solmun nopeudessa ja sukellusveneet olivat hyvin hitaita pinnan alla. Toisaalta ne olivat taistelukykyisempi\xc3\xa4 kuin kalastusalukseen perustuvat korvetit._NEWLINE_Alusten uppouma oli hieman yli 1000 tonnia ja nopeus 20 solmua._NEWLINE_Yhdysvalloissa fregatin teht\xc3\xa4v\xc3\xa4 ja m\xc3\xa4\xc3\xa4ritelm\xc3\xa4 ovat erilaiset._NEWLINE_Vuonna 1949 aloitettiin uudentyyppisten alusten rakennus, joiden oli tarkoitus toimia lentotukialusten saattajina ilmatorjunta- ja sukellusveneentorjuntateht\xc3\xa4viss\xc3\xa4. N\xc3\xa4m\xc3\xa4 nimettiin aluksi laivueenjohtajiksi (destroyer leader) ja vuonna 1955 fregateiksi. Alkuper\xc3\xa4isest\xc3\xa4 nimityksest\xc3\xa4 tuli n\xc3\xa4iden alusten tunnistusnumeron alku DL. My\xc3\xb6hemm\xc3\xa4t Terrier-ilmatorjuntaohjuksin varustetut alukset saivat runkonumeron DLG. Alukset olivat h\xc3\xa4vitt\xc3\xa4ji\xc3\xa4 suurempia, toisen maailmansodan aikaisen pienen risteilij\xc3\xa4n kokoisia._NEWLINE_Toisen maailmansodan j\xc3\xa4lkeen ilmatorjuntaohjukset mahdollistivat suhteellisten pienten ilmatorjuntaan erikoistuneiden alusten rakentamisen. Yhdysvallat luopui 1975 fregatti-luokituksesta ja osa aluksista nimettiin risteilij\xc3\xb6iksi ja osa h\xc3\xa4vitt\xc3\xa4jiksi._NEWLINE_Nyky\xc3\xa4\xc3\xa4n fregatilla tarkoitetaan keskikokoista sotalaivaa, jonka uppouma on noin 1\xc2\xa0500\xe2\x80\x934\xc2\xa0000 tonnia ja jota k\xc3\xa4ytet\xc3\xa4\xc3\xa4n laivasto-osastoissa pinta- ja ilmatorjuntaan, nopeina partio- ja ohjusaluksina sek\xc3\xa4 sukellusveneentorjunta-aluksina._NEWLINE_Ranskassa fregatti-nime\xc3\xa4 k\xc3\xa4ytet\xc3\xa4\xc3\xa4n risteilij\xc3\xa4\xc3\xa4 pienemmist\xc3\xa4 aluksista. Ranskassa h\xc3\xa4vitt\xc3\xa4j\xc3\xa4-termille ei ole vastinetta."